# 荀彧

**漢萬歲敬侯荀彧**，字**文若**，後漢潁川潁陰人也。

## 生平

### 早年

彧年少時，南陽何顒異之，曰：「王佐才也。」永漢元年，舉孝廉，拜守宮令。董卓之亂，棄官歸。袁紹待彧以上賓之禮。彧弟諶及同郡辛評、郭圖，皆為紹所任。彧度紹終不能成大事。

時曹操為奮武將軍，在東郡。初平二年，彧去紹從操。操大悅曰：「吾之子房也。」以為司馬，時年二十九。是時，董卓威陵天下，操以問彧，彧曰：「卓暴虐已甚，必以亂終，無能為也。」明年，操領兗州牧，後為鎮東將軍，彧常以司馬從。興平元年，曹操征陶謙，任彧留事。

### 大戰呂布

會張邈、陳宮以兗州反，潛迎呂布。彧知邈為亂，即勒兵設備，馳召東郡太守夏侯惇，而兗州諸城皆應布矣。時操悉軍攻謙，留守兵少，而督將大吏多與邈、宮通謀。惇至，其夜誅謀叛者數十人，眾乃定。彧又與程昱計，使說范、東阿，卒全三城，以待操。操自徐州還擊布濮陽，布東走。

陶謙死，操欲遂取徐州劉備，還乃定布。彧曰：「昔高祖保關中，光武據河內，皆深根固本以制天下，進足以勝敵，退足以堅守，故雖有困敗而終濟大業。將軍本以兗州首事，平山東之難，百姓無不歸心悅服。且河、濟，天下之要地也，今雖殘壞，猶易以自保，是亦將軍之關中、河內也，不可以不先定。今以破李封、薛蘭，若分兵東擊陳宮，宮必不敢西顧，以其閑勒兵收熟麥，約食畜穀，一舉而布可破也。破布，然後南結揚州，共討袁術，以臨淮、泗。若舍布而東，多留兵則不足用，少留兵則民皆保城，不得樵采。布乘虛寇暴，民心益危，唯鄄城、范、衛可全，其餘非己之有，是無兗州也。若徐州不定，將軍當安所歸乎？且陶謙雖死，徐州未易亡也。彼懲往年之敗，將懼而結親，相為表裏。今東方皆以收麥，必堅壁清野以待將軍。將軍攻之不拔，略之無獲，不出十日，則十萬之眾未戰而自困耳。前討徐州，威罰實行，其子弟念父兄之恥，必人自為守，無降心，就能破之，尚不可有也。夫事固有棄此取彼者，以大易小可也，以安易危可也，權一時之勢，不患本之不固可也。今三者莫利，願將軍熟慮之。」操乃止。大收麥，復與布戰，分兵平諸縣。布敗走，兗州遂平。

### 遷都許昌

建安元年，曹操破黃巾。漢獻帝自河東還洛陽。太祖議奉迎都許，或以山東未平，韓暹、楊奉新將天子到洛陽，北連張楊，未可卒制。彧勸太祖曰：「昔日高祖東伐為義帝縞素而天下歸心。自天子播越，將軍首唱義兵，徒以山東擾亂，未能遠赴關右，然猶分遣將帥，蒙險通使，雖禦難於外，乃心無不在王室，是將軍醫天下之素志也。今車駕旋軫，義士有存本之思，百姓感舊而增哀。誠因此時，奉主上以從民望，大順也；秉至公以服雄傑，大略也；扶弘義以致英俊，大德也。天下雖有逆節，必不能為累，明矣。韓暹、楊奉其敢為害！若不時定，四方生心，後雖慮之，無及。」太祖遂至洛陽，奉迎天子都許。天子拜太祖大將軍，進彧為漢侍中，守尚書令。常居中持重，太祖雖征伐在外，軍國事皆與彧籌焉。太祖問彧：「誰能代卿為我謀者？」彧言：「荀攸、鐘繇。」先是，彧言策謀士，進戲志才。志才卒，又進郭嘉。操以彧為知人，諸所進達皆稱職。

自曹操之迎天子也，袁紹內懷不服。紹既並河朔，天下畏其強。操方東憂呂布，南拒張繡，而繡敗曹軍于宛。紹益驕，與操書，其辭悖慢。操大怒，出入動靜變于常，眾皆謂以失利于張繡故也。鐘繇以問彧，彧曰：「公之聰明，必不追咎往事，殆有他慮。」則見操問之，操乃以紹書示彧，曰：「今將討不義，而力不敵，何如？」彧曰：「古之成敗者，誠有其才，雖弱必強，苟非其人，雖強易弱，劉、項之存亡，足以觀矣。今與公爭天下者，唯袁紹爾。紹貌外寬而內忌，任人而疑其心，公明達不拘，唯才所宜，此度勝也。紹遲重少決，失在後機，公能斷大事，應變無方，此謀勝也。紹御軍寬緩，法令不立，士卒雖眾，其實難用，公法令既明，賞罰必行，士卒雖寡，皆爭致死，此武勝也。紹憑世資，從容飾智，以收名譽，故士之寡能好問者多歸之，公以至仁待人，推誠心不為虛美，行己謹儉，而與有功者無所吝惜，故天下忠正效實之士咸願為用，此德勝也。夫以四勝輔天子，扶義征伐，誰敢不從？紹之強其何能為！」操悅。彧曰：「不先取呂布，河北亦未易圖也。」操曰：「然。吾所惑者，又恐紹侵擾關中，亂羌、胡，南誘蜀漢，是我獨以兗、豫抗天下六分之五也。為將奈何？」彧曰：「關中將帥以十數，莫能相一，唯韓遂、馬超最強。彼見山東方爭，必各擁眾自保。今若撫以恩德，遣使連和，相持雖不能久安，比公安定山東，足以不動。鐘繇可屬以西事。則公無憂矣。」

### 官渡之戰

三年，曹操既破張繡，東擒呂布，定徐州，遂與袁紹相拒。孔融謂彧曰：「紹地廣兵強；田豐、許攸，智計之士也，為之謀；審配、逢紀，盡忠之臣也，任其事；顏良、文醜，勇冠三軍，統其兵：殆難克乎！」彧曰：「紹兵雖多而法不整。田豐剛而犯上，許攸貪而不治。審配專而無謀，逢紀果而自用，此二人留知後事，若攸家犯其法，必不能縱也，不縱，攸必為變。顏良、文醜，一夫之勇耳，可一戰而禽也。」

五年，與紹連戰。曹軍保官渡，紹圍之。操軍糧方盡，書與彧，儀欲還許以引紹。彧曰：「今軍食雖少，未若楚、漢在滎陽、成皋間也。是時劉、項莫肯先退，先退者勢屈也。公以十分居一之眾，畫地而守之，扼其喉而不得進，已半年矣。情見勢竭，必將有變，此用奇之時，不可失也。」操乃住。遂以奇兵襲紹別屯，斬其將淳于瓊等，紹退走。審配以許攸家不法，收其妻子，攸怒叛紹；顏良、文醜臨陣授首；田豐以諫見誅：皆如彧所策。

### 平定北方

六年，曹操就穀東平之安民，糧少，不足與河北相支，欲因紹新破，以其間擊討劉表。彧曰：「今紹敗，其眾離心，宜乘其困，遂定之；若紹收其餘燼，承虛以出人後，則公事去矣。」操復次於河上。紹病死。操渡河，擊紹子譚、尚，而高幹、郭援侵略河東，關右震動，鐘繇率馬騰等擊破之。八年，操錄彧前後功，表封彧為萬歲亭侯。九年，操拔鄴，領冀州牧。彧說操：「宜復古置九州，則冀州所制者廣大，天下服矣。」太祖將從之，彧言曰：「若是，則冀州當得河東、馮翊、扶風、西河、幽、并之地，所奪者眾。前日公破袁尚，擒審配，海內震駭。必人人自恐不得保其土地，守其兵眾也；今使分屬冀州，將皆動心。且人多說關右諸將以閉關之計；今聞此，以為必以次見奪。—旦生變，雖有守善者，轉相脅為非，則袁尚得寬其死，而袁譚懷貳，劉表遂保江、漢之間，天下未易圖也。願公急引兵先定河北，然後修復舊京，南臨荊州，責貢之不入，則天下咸知公意，人人自安。天下大定，乃議古制，此社稷長久之利也。」太祖遂寢九州議。

是時荀攸常為謀主。彧兄衍以監軍校尉守鄴，都督河北事。太祖之征袁尚也，高幹密遣兵謀襲鄴，衍逆覺，盡誅之，以功封列侯。太祖以女妻彧長子惲，後稱安陽公主。彧及攸並貴重，皆謙遜節儉，祿賜散之宗族知舊，家無餘財。十二年，復增彧邑千戶，合二千戶。

曹操將伐劉表，問彧策安出，彧曰：「今華夏己平，南土知困矣。可顯出宛、葉而間行輕進，以掩其不意。」操遂行。會表病死，操直趨宛、葉如彧計，表子琮以州逆降。

### 晚年

十七年，董昭等謂操宜進爵國公，九錫備物，以彰殊勳，密以咨彧。彧以為操本興義兵以匡朝寧國，秉忠貞之誠，守退讓之實；君子愛人以德，不宜如此。操由是心不能平。會征孫權，表請彧勞軍於譙，因輒留彧，以侍中光祿大夫持節，參丞相軍事。操軍至濡須，彧疾留壽春，以憂薨，時年五十。諡曰敬侯。明年，太祖遂為魏公矣。

## 家屬

### 父

荀緄，濟南相。

### 兄弟

* 荀諶
* 荀衍，監軍校尉。

### 子

* 荀惲，嗣侯，虎賁中郎將。
* 荀俁，御史中丞。
* 荀詵，大將軍從事中郎。
* 荀顗，司空。
* 荀粲，玄學者。

## 評

* 三國志評曰：荀彧清秀通雅，有王佐之風，然機鑒先識，未能充其志也。
* 何顒異之，曰：「王佐才也。」
* 曹操大悅曰：「吾之子房也。」